HU Az Európai Unió Hivatalos Lapja C 52/19

Kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2016/C 52/14)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra.

EGYSÉGES DOKUMENTUM

„ΓΛΥΚΟ ΤΡΙΑΝΤΑΦΥΛΛΟ ΑΓΡΟΥ” (GLYKO TRIANTAFYLLO AGROU)

EU-szám: CY-PGI-0005-01310 – 3.2.2015.

OEM ( ) OFJ ( X )

1. Elnevezés

„Γλυκο Τριανταφυλλο Αγρου” (Glyko Triantafyllo Agrou)

2. Tagállam vagy harmadik ország

Ciprus

3. A mezőgazdasági termék vagy élelmiszer leírása

3.1. A termék típusa

2.3. osztály: Kenyér, péksütemények, cukrászsütemények, édesipari termékek, kekszek és egyéb pékáru

3.2. Az 1. pontban szereplő elnevezéssel jelölt termék leírása

A „Glyko Triantafyllo Agrou” rózsaszirom, cukor és víz homogén és sűrű keveréke, amely a termék előállítási folyamata során alakul ki. A terméket kanállal, édes desszertként szolgálják fel.

Kémiai tulajdonságok

Víztartalom: 20–24 %

Hamu: 0,1–0,3 %

Szénhidrátok: 70–85 %

Érzékszervi tulajdonságok

Szín: a sűrű pép formájú (azaz az üvegedényben lévő) termék jellegzetes színe barnába hajló, nagyon sötét mályvaszín. Szétterítéskor a termék színe világosabb barnává/narancsszínű árnyalatúvá válik, míg az egyes szirmok színében az áttetsző krémszín és a barnás árnyalatok keverednek.

Állag: krémszerű keverék, amely a benne bőségesen található ép/egész rózsaszirmoktól ropogós állagot kap.

Aroma: intenzív rózsaaroma.

Íz: édes (cukros) rózsaíz.

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

Az édesség előállításához, tömegétől függően, a következő összetevőket használják fel 1 : 1 : 1 – 1 : 1½ : 1 arányban:

— a meghatározott földrajzi területen található gazdaságokban termesztett Rosa damascena fajtájú rózsa szirma, kocsány nélkül,

— cukor,

— víz.

A kész keverékhez 1 % arányban citromlevet is kell adni.

3.4. Az előállítás azon műveletei, amelyeket a meghatározott földrajzi területen kell elvégezni

— Az alapanyag betakarítása: a rózsát kizárólag a reggeli hűvös időszakban, 5 és 8 óra között szedik le, amikor a rózsa még alig nyílt ki és a szirmok még őrzik a nedvességtartalmukat. Szállítás és tárolás: a Rosa damascena fajtájú rózsákat frissen, kocsánnyal együtt, a leszedéstől számított körülbelül három órán belül szállítják ki. Ezt követően a) vagy azonnal elkezdődik az előkészítési műveletszakasz, vagy pedig (kivételes esetekben, amikor nagy mennyiségű rózsaszállítmány érkezik) b) a rózsát haladéktalanul 0 °C és 6 °C közötti hőmérsékletű, 75 % relatív páratartalmú hűtőkamrába kell helyezni, ahol az legfeljebb 24 órán keresztül tárolható.

— Előkészítés: először eltávolítják a kocsányokat és minden más felesleges részt, hogy csak a rózsaszirmok maradjanak meg, majd a szirmokat a pollen eltávolítása érdekében átszűrik, végül hideg folyó vízzel megmossák.

— A szirmok üstben történő első melegítése: a rózsaszirmokat az üst alját ellepő cukrozott vízben forrásig melegítik. A víz kezdeti mennyisége attól függ, hogy a rózsaszirmok a mosási folyamat során mennyi vizet vettek fel. Az első főzés idejére az edényt egy megfelelő fedővel letakarják, hogy a keverék az összes aromát felvegye, ami lehetővé teszi, hogy kibontakozzon és biztosan megmaradjon az édesség különleges rózsaaromája.

— A szirmok üstben történő második melegítése: a maradék cukor, a víz és a citromlé hozzáadása után a keveréket a nyitott (fedő nélküli) edényben tovább melegítik.

— Hűtés, csomagolás és kemencébe helyezés: az édességet előbb környezeti hőmérsékletre hagyják hűlni, majd csíramentesített, fedéllel ellátott és magas hőmérsékletnek ellenálló üvegedényekbe csomagolják. A (csomagolásra szolgáló) üvegedényeket kemencébe teszik, és addig melegítik, amíg a keverék közepében mért hőmérséklet eléri a 70–85 °C-ot.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

A „Glyko Triantafyllo Agrou” elnevezésű édességet (magas hőmérsékletnek ellenálló) üvegedényekbe csomagolják; a termék minimális vagy maximális tömegét nem határozzák meg.

Az üvegedényeket kartondobozokba helyezik, és környezeti hőmérsékleten (hűvös, fénytől védett helyen) tárolják.

Eltarthatóság: a csomagolás napjától számított 3 év.

Tárolási hőmérséklet: 25 °C alatti környezeti hőmérséklet.

A csomagolás az előállítási folyamat részét képezi, és azt a meghatározott földrajzi területen belül kell elvégezni. (Lásd az alábbi 3.6. pontot.)

3.6. A bejegyzett elnevezést viselő termék címkézésére vonatkozó egyedi szabályok

A termék jobb nyomon követhetőségének garantálása érdekében a címkézést szintén a meghatározott földrajzi területen kell elvégezni. E követelmény indokoltságát az a tény is megerősíti, hogy az érintett termék igen érzékeny a szennyeződésekre, és ki van téve azoknak. A szennyeződések megelőzését a termék üvegedénybe helyezése és címkézése garantálja, lehetővé téve annak biztosítását, hogy az előállítási folyamat valamennyi szakasza – annak legutolsó szakaszáig – a meghatározott földrajzi területen belül, megfelelő módon menjen végbe.

Az élelmiszerek címkézésére, kiszerelésére és reklámozására vonatkozó rendeleteket – azok módosított vagy újabb változatait – tiszteletben kell tartani. Ezenkívül a címkén egyértelműen fel kell tüntetni, hogy a terméket az Agrosz község területén termesztett Rosa damascena fajtájú rózsákból állították elő.

4. A földrajzi terület tömör meghatározása

A „Glyko Triantafyllo Agrou” elnevezésű édességet Agrosz község közigazgatási határain belül állítják elő.

5. Kapcsolat a földrajzi területtel

Bár kis mennyiségben más régióbeli és külföldi gyártók is készítenek rózsa felhasználásával édességet, a „Glyko Triantafyllo Agrou” sajátosságát a következők határozzák meg:

a) az alapanyag, vagyis az Agrosz község területén termő Rosa damascena fajtájú rózsa szirmai;

b) az említett fajtához tartozó rózsából készített termékek és Agrosz község között az idők folyamán – több mint száz éve – kialakult kapcsolat és a termék hírneve;

c) a községben és – különösen a „Glyko Triantafyllo Agrou” elnevezésű édesség egyetlen gyártója által kifejlesztett szakértelem; ez utóbbi az előállítás folyamatába beépítette az agroszi asszonyok szakértelmét, akik régen házilag, orvosságként készítették ezt az édességet.

a) Alapanyag és a Rosa damascena termesztésének koncentrációja: a „Glyko Triantafyllo Agrou” egyike azon termékeknek, amelyek alapanyagát a régióban termő Rosa damascena fajtájú rózsa szirmai adják. A rózsák feldolgozása útján előállított valamennyi termék és Agrosz közötti kapcsolat azon alapul, hogy a Rosa damascena fajta több mint száz éve bizonyítottan jelen van a régióban. Az, hogy az említett rózsafajtát termesztő gazdaságok jelentős része, a sziget összes gazdaságának 70 %-a Agrosz községben koncentrálódik, annak tudható be, hogy a régióban a fajta termesztésének kifejezetten kedvező éghajlati körülmények uralkodnak. A jelentős mennyiségű rózsaszirom és a feldolgozás helyének közelsége elengedhetetlen tényező ahhoz, hogy jelentős, kereskedelmi mennyiségű terméket lehessen előállítani és megőrizhetőek legyenek az alapanyag különleges tulajdonságai, ami szükségessé teszi a feldolgozás helyére történő gyors szállítást.

A földrajzi terület sajátosságai pontosan megfelelnek a Rosa damascena rózsa termesztésének kedvező különleges mikroklímának.

A Rosa damascena fajta és Agrosz környezeti adottságai közötti kapcsolat a régió éghajlatának sajátosságaiból (hideg, száraz hegyvidéki éghajlat), illetve a talaj sajátosságaiból következik. Agrosz körülbelül 1 000 méter tengerszint feletti magasságban fekszik, ami ideális a rózsa termesztéséhez, amit az a tény is megerősít, hogy a rózsaültetvények nagy része (mintegy 70 %-a) a szóban forgó községben koncentrálódik. A község ezenkívül egy jellegzetes természetes medencében található, amely lehetővé teszi a növénykultúrák északi szelekkel szembeni védelmét.

Fontos tényezőt képez a -5 °C és 35 °C között változó hőmérséklet, valamint a hőmérséklet stabilitása azokban a hónapokban, amikor a meghatározott földrajzi területen elkezdődik a vegetációs időszak. A hőmérsékleti átlagértékek márciustól júniusig bekövetkező jelentős növekedése kedvezőtlenül befolyásolhatja a rózsatermesztést. Ha a csapadékmennyiség állandó, annak minden esetleges ingadozása kedvezőtlenül hathat a virágzásra és ebből következően a rózsatermésre. Májusban, a Rosa damascena rózsa virágzásának és leszedésének idején, általában kevés csapadék hullik, így elkerülhetők a gombabetegségek és optimális betakarítási feltételek alakulhatnak ki. Végül, a kőzet összetétele (gabbró és diabáz) és a talajtípusok (átlagos szerkezetű, szerves anyagokban gazdag talajok) e rózsafajta termesztésére alkalmas talajviszonyokat biztosítanak.

A különleges éghajlati és talajviszonyok folytán a Rosa damascena fajta termesztése és a rózsák kezelése Agrosz község számára referenciaértéket jelent, amely az idők folyamán egy sor kulturális sajátossághoz társult. Megjegyzendő továbbá, hogy a XIX. század vége óta – erre a korra datálódnak a Rosa damascena ciprusi termesztéséről tanúskodó első emlékek – e növény termesztése kizárólag azokban a régiókban koncentrálódik, amelyeknek a részét képezi Mylikouri és Agrosz község, ami alátámasztja sajátosságukat. 1940 után a termesztés egyre szervezettebbé vált e két régióban, de a Rosa damascena fajta termesztése a mai napig főleg Agrosz vidékén összpontosul, és Mylikouri térségében sokkal kevésbé elterjedt. Ez egyértelműen mutatja, hogy a különleges éghajlati viszonyok, az emberi tényezőkkel párosulva, hozzájárultak e növény termesztésének fennmaradásához a régióban. Megjegyzendő, hogy valószínűleg azért nem lelhető fel semmilyen írásos emlék a Rosa damascena fajtájú rózsából készített édesség Mylikouri térségében történő előállításáról, mert az említett régióban a jelek szerint csak rózsaesszencia készítésével foglalkoznak.

Azon túl, hogy Agroszban igazoltan megfelelőek a körülmények a Rosa damascena fajta termesztéséhez, hangsúlyozni kell, hogy tudományos tanulmányok kimutatták, hogy az összes rózsafajtának mindössze 20 %-a minősül aromásnak, 50 %-uk csak mérsékelten intenzív aromával rendelkezik, a többi fajtának pedig nincs illata. A Rosa damascena fajta a 20 %-ot kitevő aromás fajtákhoz tartozik, és ugyanezen tanulmány szerint e fajta aromái különböznek más hibrid fajták aromáitól. Megállapítható tehát, hogy az e rózsafajta szirmaiból készített „Glyko Triantafyllo Agrou” aromájának sajátossága a Rosa damascena fajta aromabeli tulajdonságainak köszönhető.

b) Kapcsolat és Agrosz község hírneve: az agroszi rózsaalapú édesség előállítására szánt Rosa damascena fajta virágainak kezelése az 1940-es évek elejére nyúlik vissza, amikor a régióban megkezdődött a szervezett rózsatermesztés. 1940 óta írásos emlékek tanúsítják, hogy Agrosz község asszonyai házilag készítették a „Glyko Triantafyllo Agrou” elnevezésű édességet, nem egyszerűen hagyományos édességként, hanem emellett a székrekedés kezelésére szolgáló gyógyhatású élelmiszerként. A „Glyko Triantafyllo Agrou” elnevezésű édességet egészen 1985-ig nem állították elő kereskedelmi céllal, azt Agrosz lakói kizárólag házilag készítették. A „Glyko Triantafyllo Agrou” kereskedelmi előállítása körülbelül 1985-ig nyúlik vissza Niki Agathokleou asszonynak köszönhetően, aki ebbéli szakértelmét anyósától szerezte meg. Mind a mai napig ő a „Glyko Triantafyllo Agrou” elnevezésű édesség egyetlen elismert gyártója Agrosz községben, még ha a rózsaszirmok begyűjtési idényében számos háziasszony továbbra is készíti házilag, kis mennyiségben és saját fogyasztásra ezt az édességet.

A „Glyko Triantafyllo Agrou” készítése és Agrosz közötti történelmi kapcsolaton kívül a hely kulturális élete a helyi közösség és a Rosa damascena szirmaiból készített termékek előállítása közötti kapcsolatot is alátámasztja. Minden évben május közepe táján (az időjárási viszonyoktól függően), vagyis a Rosa damascena fajta virágainak begyűjtése idején megtartják az évente megrendezett rózsaünnepet, amelyen bemutatják a szóban forgó fajtához tartozó rózsából készített helyi termékeket, köztük a helyi édességet. A rózsa mindemellett az agroszi közösség szimbóluma is, ahogyan azt a községről szóló (újabb és régebbi) kiadványok is tanúsítják, amelyek külön beszámolnak az agroszi rózsafajta szirmaiból készített helyi termékekről.

c) Szakértelem: noha a termék fő megkülönböztető jegye a Rosa damascena fajtájú rózsa illata, az idők folyamán megszerzett tapasztalat szintén nagyon fontos szerepet játszik. A megszerzett tapasztalat a rózsák begyűjtésével (ez a tevékenység a begyűjtési időszak alatti mindennapi munkát jelent, amelyet különös figyelemmel kell végezni, hogy a rózsaszirmok a legjobb aromájukat adhassák), a begyűjtés utáni kézi kezeléssel és a késztermék előállításával kapcsolatos. Az évek során szerzett tapasztalat a következőkben nyilvánul meg:

i. a rózsaszirmok sértetlenek maradnak, és a késztermékben is megőrződik a szirmok épsége;

ii. a kész keverék integritása;

iii. a kész keverék nagy mennyiségben tartalmaz rózsaszirmokat.

Konkrétabban: az emberi tényezők, amelyeknek köszönhetően a „Glyko Triantafyllo Agrou” elnyeri különleges tulajdonságait, nevezetesen aromáját, színét, integritását és azt, hogy a keverék sok szirmot tartalmaz, az alábbiak szerint írhatók le:

1. A rózsát kizárólag a reggeli hűvös időszakban, 5 és 8 óra között szedik le, amikor a rózsa még alig nyílt ki és a szirmok még őrzik nedvességtartalmukat. Ennek az az oka, hogy a begyűjtés alatti magas hőmérséklet a szirmok bolyhaiban lévő esszenciális olajok párolgása miatt csökkentené a virágok esszenciatartalmát. A begyűjtés után a rózsákat közvetlenül a feldolgozás helyére szállítják, ahol – amíg még a szirmok őrzik nedvességtartalmukat és illatukat – megkezdődik az édesség előállításának folyamata. A Rosa damascena rózsát termesztő gazdaságok és a feldolgozási hely közelsége további lényeges tényező, mivel lehetővé teszi, hogy a rózsák szállítási ideje a lehető legrövidebb legyen, és hogy ennélfogva a virágok a feldolgozásig megőrizhessék aromabeli és minőségi tulajdonságaikat.

2. Amikor a rózsákat először melegítik fel cukrozott vízben, az edényre fedőt helyeznek, hogy minél kevesebb esszenciális olaj párologjon el, és biztosítható legyen, hogy az édesség a lehető legteljesebb mértékben magába szívja az aromákat. Erre azért van szükség, mert a forralás elején keletkező gőzök tartalmazzák a legtöbb esszenciális olajat (aromát) – ugyanis legelőször ezek az olajok szabadulnak fel, még mielőtt a víz elérné a forráspontját –, és biztosítani kell, hogy a gőzök hideg felületbe ütközzenek, amelyen kicsapódhatnak, majd visszatérhetnek a keverékbe, amely felveszi azokat.

3. A gondos kézi begyűjtés és a feldolgozás helyétől való nagyon kis távolság emellett azt is biztosítja, hogy a rózsaszirmok épek maradjanak, ami döntően hozzájárul a késztermék ropogós állagának kialakulásához.

4. A rózsaszirmok keveréken belüli aránya egy másik meghatározó tényező, amely biztosítja a keverék nagyfokú integritását és ebből következően a magasabb aromatartalmat.

5. Az előállítási folyamat (főzés) során a cukor fokozatos (két szakaszban történő) hozzáadása hozzájárul ahhoz, hogy a rózsaszirmok egyenletesen és fokozatosan főjenek, lehetővé téve a késztermék színének és ropogós állagának kialakulását.

Hivatkozás a termékleírás közzétételére

(e rendelet 6. cikke (1) bekezdésének második albekezdése)

http://www.moa.gov.cy/moa/da/da.nsf/All/F3FF567F4E8FF1C5C2257B970039D8EF/$file/Προδιαγραφες%20Γλυκο%20Τριανταφυλλο%20Αγρου%20final.pdf

(1) HL L 343., 2012.12.14., 1. o.